CELEX: 32016D1859
Language: el
Date: 2016-10-13 00:00:00
Title: Απόφαση (ΕΕ) 2016/1859 του Συμβουλίου, της 13ης Οκτωβρίου 2016, σχετικά με τη θέσπιση τριμερούς κοινωνικής συνόδου κορυφής για την ανάπτυξη και την απασχόληση και την κατάργηση της απόφασης 2003/174/ΕΚ

20.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 284/27
            
         ΑΠΌΦΑΣΗ (ΕΕ) 2016/1859 ΤΟΥ ΣΥΜΒΟΥΛΊΟΥ
   της 13ης Οκτωβρίου 2016
   σχετικά με τη θέσπιση τριμερούς κοινωνικής συνόδου κορυφής για την ανάπτυξη και την απασχόληση και την κατάργηση της απόφασης 2003/174/ΕΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη σύμφωνη γνώμη του Ευρωπαϊκού Κοινοβουλίου,
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 3 της Συνθήκης για την Ευρωπαϊκή Ένωση (ΣΕΕ) ορίζει ότι ένας από τους στόχους της Ευρωπαϊκής Ένωσης είναι να αναπτυχθεί μια άκρως ανταγωνιστική κοινωνική οικονομία της αγοράς, με στόχο την πλήρη απασχόληση και την κοινωνική πρόοδο.
            
         
               (2)
            
            
               Κατά τον καθορισμό και την εφαρμογή των πολιτικών και των δραστηριοτήτων της, η Ένωση πρέπει να συνεκτιμά την κοινωνική τους διάσταση, και ιδίως τις απαιτήσεις που συνδέονται με την προαγωγή υψηλού επιπέδου απασχόλησης, τη διασφάλιση της κατάλληλης κοινωνικής προστασίας, την καταπολέμηση του κοινωνικού αποκλεισμού καθώς και το υψηλό επίπεδο εκπαίδευσης, κατάρτισης και προστασίας της ανθρώπινης υγείας, σύμφωνα με το άρθρο 9 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
         
               (3)
            
            
               Η Ένωση αναγνωρίζει και προωθεί τον ρόλο των κοινωνικών εταίρων στο επίπεδό της και διευκολύνει τον μεταξύ τους διάλογο, σεβόμενη ταυτόχρονα την αυτονομία τους, σύμφωνα με το άρθρο 152 της ΣΛΕΕ. Με σκοπό την προώθηση συνομιλιών σε υψηλό επίπεδο με τους ευρωπαϊκούς κοινωνικούς εταίρους όσον αφορά τη συνολική στρατηγική που καταρτίστηκε από το Ευρωπαϊκό Συμβούλιο της Λισαβόνας στις 23 και 24 Μαρτίου 2000, η Ένωση θέσπισε, σύμφωνα με την απόφαση 2003/174/ΕΚ του Συμβουλίου (1), την τριμερή κοινωνική σύνοδο κορυφής για την ανάπτυξη και την απασχόληση, η οποία πλέον αναγνωρίζεται στο άρθρο 152 της ΣΛΕΕ ως αναπόσπαστο μέρος του κοινωνικού διαλόγου που διεξάγεται σε επίπεδο ΕΕ.
            
         
               (4)
            
            
               Η Ένωση και τα κράτη μέλη έχουν δεσμευτεί να συνεργαστούν στο πλαίσιο ολοκληρωμένης στρατηγικής «Ευρώπη 2020» ώστε να ενισχυθεί το δυναμικό της ΕΕ για ανάπτυξη και δημιουργία θέσεων εργασίας κατά τη δεκαετία 2010-2020 (στρατηγική «Ευρώπη 2020»). Στόχος της είναι να βελτιωθεί ο συντονισμός μεταξύ των εθνικών και των ενωσιακών πολιτικών. Επιπροσθέτως, η Ένωση έχει αναγνωρίσει την ανάγκη να τονωθεί η αίσθηση των κοινωνικών εταίρων ότι η στρατηγική «Ευρώπη 2020» αποτελεί κτήμα τους, καθώς και να ενισχυθεί η συμμετοχή τους σ' αυτήν, ώστε να μπορέσουν να συμβάλουν ενεργά στην υλοποίηση των στόχων της στρατηγικής.
            
         
               (5)
            
            
               Ο κανονισμός (ΕΕ) αριθ. 1175/2011 του Ευρωπαϊκού Κοινοβουλίου και του Συμβουλίου (2) υπογραμμίζει ότι οι κοινωνικοί εταίροι συμμετέχουν στο πλαίσιο του Ευρωπαϊκού Εξαμήνου, σχετικά με τα κύρια θέματα πολιτικής, αν κρίνεται σκόπιμο, σύμφωνα με τις διατάξεις της ΣΛΕΕ και τις εθνικές νομικές και πολιτικές ρυθμίσεις.
            
         
               (6)
            
            
               Το Ευρωπαϊκό Συμβούλιο, στα συμπεράσματα που εξέδωσε στις 28 Ιουνίου 2013, επεσήμανε ότι η κοινωνική διάσταση της ΟΝΕ θα πρέπει να ενισχυθεί και τόνισε, στο πλαίσιο αυτό, τον σημαντικό ρόλο των κοινωνικών εταίρων και του κοινωνικού διαλόγου. Ως εκ τούτου, η Επιτροπή, στην ανακοίνωση που εξέδωσε στις 2 Οκτωβρίου 2013 για την ενίσχυση της κοινωνικής διάστασης της οικονομικής και νομισματικής ένωσης, εξετάζει το θέμα της προώθησης του κοινωνικού διαλόγου σε εθνικό και ενωσιακό επίπεδο, εξαγγέλλει πρόταση για την αναθεώρηση της απόφασης 2003/174/ΕΚ και εκτιμά ότι η τριμερής κοινωνική σύνοδος κορυφής αποτελεί ευκαιρία για τη συμμετοχή των κοινωνικών εταίρων στη διαδικασία του Ευρωπαϊκού Εξαμήνου.
            
         
               (7)
            
            
               Η τριμερής κοινωνική σύνοδος κορυφής, από τη θέσπισή της με την απόφαση 2003/174/ΕΚ, έχει εκπληρώσει τον καίριο ρόλο της να καθιστά εφικτή τη διεξαγωγή συνομιλιών σε υψηλό επίπεδο. Συνέβαλε θετικά στην ανάπτυξη του κοινωνικού διαλόγου σε επίπεδο ΕΕ στο πλαίσιο της στρατηγικής της Λισαβόνας κατά τη δεκαετία 2000-2010 και στο πλαίσιο της εφαρμοζόμενης στρατηγικής «Ευρώπη 2020».
            
         
               (8)
            
            
               Στην κοινή τους δήλωση της 24ης Οκτωβρίου 2013, σχετικά με τη συμμετοχή των κοινωνικών εταίρων στην ευρωπαϊκή οικονομική διακυβέρνηση, η οποία υπεγράφη από την Ευρωπαϊκή Συνομοσπονδία Συνδικάτων (ETUC), από πλευράς εργαζομένων και από τις οργανώσεις BUSINESSEUROPE (Συνομοσπονδία Ευρωπαϊκών Επιχειρήσεων), CEEP (Ευρωπαϊκό Κέντρο Εργοδοτών και Επιχειρήσεων παροχής δημοσίων υπηρεσιών) και UEAPME (Ευρωπαϊκή Ένωση Βιοτεχνικών και Μικρομεσαίων Επιχειρήσεων), από πλευράς εργοδοτών, οι ευρωπαϊκοί κοινωνικοί εταίροι ζήτησαν συνεπή διαδικασία διαβουλεύσεων μεταξύ κοινωνικών εταίρων στα πλαίσια του Ευρωπαϊκού Εξαμήνου και επιβεβαίωσαν την υποστήριξή τους προς την τριμερή κοινωνική σύνοδο για την ανάπτυξη και την απασχόληση.
            
         
               (9)
            
            
               Τα καθήκοντα και η συμμετοχή στην τριμερή κοινωνική σύνοδο κορυφής θα πρέπει να προσαρμοστούν ώστε να ληφθούν υπόψη οι θεσμικές μεταβολές που επέφερε η Συνθήκη της Λισαβόνας, δηλαδή η δημιουργία της θέσης του Προέδρου του Ευρωπαϊκού Συμβουλίου, όπως προβλέπεται στο άρθρο 15 της ΣΕΕ.
            
         
               (10)
            
            
               Η παρούσα απόφαση δεν θίγει την οργάνωση και τη λειτουργία των εθνικών συστημάτων εργασιακών σχέσεων και κοινωνικού διαλόγου.
            
         
               (11)
            
            
               Για την έκδοση της παρούσας απόφασης, η ΣΛΕΕ δεν προβλέπει εξουσίες πέραν των προβλεπομένων δυνάμει του άρθρου 352 αυτής.
            
         
               (12)
            
            
               Η απόφαση 2003/174/ΕΚ θα πρέπει συνεπώς να καταργηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
   Άρθρο 1
   Καθήκοντα
   Η τριμερής κοινωνική σύνοδος κορυφής για την ανάπτυξη και την απασχόληση έχει ως καθήκον να εξασφαλίζει, σύμφωνα με τη ΣΛΕΕ και την ΣΕΕ και σεβόμενη τις αρμοδιότητες των θεσμικών οργάνων και των οργανισμών της Ένωσης, τη συνεχή συνεννόηση μεταξύ του Ευρωπαϊκού Συμβουλίου, του Συμβουλίου, της Επιτροπής και των κοινωνικών εταίρων. Προσφέρει στους κοινωνικούς εταίρους σε ευρωπαϊκό επίπεδο τη δυνατότητα να συμβάλουν, στο πλαίσιο του κοινωνικού τους διαλόγου, στις διάφορες συνιστώσες της στρατηγικής της Ένωσης για την ανάπτυξη και την απασχόληση. Θα διευκολύνει τις συνέργειες μεταξύ των δράσεων του Ευρωπαϊκού Συμβουλίου, του Συμβουλίου, της Επιτροπής και των κοινωνικών εταίρων με στόχο την ανάπτυξη, υψηλό επίπεδο απασχόλησης, την εγγύηση σωστής κοινωνικής προστασίας, την καταπολέμηση του κοινωνικού αποκλεισμού και υψηλό επίπεδο εκπαίδευσης, κατάρτισης και προστασίας της ανθρώπινης υγείας. Για τον σκοπό αυτόν, η τριμερής σύνοδος κορυφής βασίζεται στις εργασίες και τις συζητήσεις μεταξύ του Συμβουλίου, της Επιτροπής και των κοινωνικών εταίρων, οι οποίες διεξάγονται στα διάφορα φόρουμ συνεννόησης σχετικά με τα οικονομικά και κοινωνικά θέματα και τα προβλήματα της απασχόλησης.
   Άρθρο 2
   Σύνθεση
   1.   Η τριμερής κοινωνική σύνοδος κορυφής απαρτίζεται από τους προέδρους του Ευρωπαϊκού Συμβουλίου και της Επιτροπής, καθώς και από την Προεδρία του Συμβουλίου και τις δύο επόμενες Προεδρίες, την Επιτροπή και τους κοινωνικούς εταίρους, που εκπροσωπούνται στο υψηλότερο επίπεδο. Παρίστανται επίσης στη σύνοδο οι υπουργοί των εν λόγω τριών Προεδριών και ο επίτροπος που είναι αρμόδιος για την απασχόληση και τις κοινωνικές υποθέσεις. Ανάλογα με την ημερήσια διάταξη, είναι δυνατό να κληθούν να συμμετάσχουν και άλλοι υπουργοί των τριών Προεδριών του Συμβουλίου καθώς και άλλοι επίτροποι.
   2.   Οι εκπρόσωποι των κοινωνικών εταίρων χωρίζονται σε δύο αντιπροσωπείες με τον ίδιο αριθμό μελών, οι οποίες αποτελούνται από 10 αντιπροσώπους των εργαζομένων και 10 αντιπροσώπους των εργοδοτών, δεδομένου ότι πρέπει να εξασφαλίζεται η ισόρροπη συμμετοχή ανδρών και γυναικών.
   3.   Κάθε αντιπροσωπεία αποτελείται από αντιπροσώπους ευρωπαϊκών διεπαγγελματικών οργανώσεων που εκπροσωπούν γενικά ή ειδικότερα συμφέροντα του επιβλέποντος και του διοικητικού προσωπικού και τις μικρές και μεσαίες επιχειρήσεις σε ευρωπαϊκό επίπεδο.
   Ο τεχνικός συντονισμός της αντιπροσωπείας των εργαζομένων αναλαμβάνεται από την Ευρωπαϊκή Συνομοσπονδία Συνδικάτων (CES), και της αντιπροσωπείας των εργοδοτών από τη Συνομοσπονδία Ευρωπαϊκών Επιχειρήσεων (BUSINESSEUROPE). Η CES και η BUSINESSEUROPE εξασφαλίζουν ότι, στις εισηγήσεις τους, λαμβάνονται δεόντως υπόψη οι γνώμες που έχουν εκφραστεί από το σύνολο των ειδικών και τομεακών οργανώσεων και περιλαμβάνουν στις αντιπροσωπείες τους, κατά περίπτωση, εκπροσώπους ορισμένων από αυτές.
   Άρθρο 3
   Προετοιμασία
   1.   Την ημερήσια διάταξη της τριμερούς κοινωνικής συνόδου κορυφής καθορίζουν από κοινού το Συμβούλιο, η Επιτροπή και οι διεπαγγελματικές οργανώσεις εργαζομένων και εργοδοτών που συμμετέχουν στις εργασίες της συνόδου κορυφής. Για τον σκοπό αυτόν, οι προπαρασκευαστικές συνεδριάσεις πραγματοποιούνται μεταξύ του Συμβουλίου, της Επιτροπής, της ETUC και της BUSINESSEUROPE.
   2.   Όσον αφορά τα θέματα της ημερήσιας διάταξης, διεξάγεται συζήτηση στο πλαίσιο του Συμβουλίου με τη σύνθεση «Απασχόληση, Κοινωνική Πολιτική, Υγεία και Καταναλωτές», βάσει της δέουσας εισήγησης των προπαρασκευαστικών του οργάνων.
   3.   Η Επιτροπή παρέχει τη γραμματειακή υποστήριξη της τριμερούς κοινωνικής συνόδου κορυφής. Ειδικότερα, η γραμματεία εξασφαλίζει την έγκαιρη διαβίβαση των εγγράφων. Για την προετοιμασία και τη διοργάνωση των συνεδριάσεων, η γραμματεία της τριμερούς κοινωνικής συνόδου κορυφής φροντίζει να γίνουν οι κατάλληλες επαφές με την ETUC και τη BUSINESSEUROPE, οι οποίες είναι υπεύθυνες για τον συντονισμό των αντιπροσωπειών τους αντιστοίχως.
   Άρθρο 4
   Λειτουργία
   1.   Η τριμερής κοινωνική σύνοδος κορυφής συνέρχεται τουλάχιστον δύο φορές ετησίως. Οι συνεδριάσεις διεξάγονται πριν από τις αντίστοιχες εαρινές και φθινοπωρινές συνόδους του Ευρωπαϊκού Συμβουλίου.
   2.   Η τριμερής κοινωνική σύνοδος κορυφής προεδρεύεται από κοινού από τον πρόεδρο του Ευρωπαϊκού Συμβουλίου και τον πρόεδρο της Επιτροπής, με τη συμμετοχή της εκάστοτε Προεδρίας του Συμβουλίου.
   3.   Τις συνεδριάσεις της συνόδου κορυφής συγκαλούν οι συμπροεδρεύοντες, με δική τους πρωτοβουλία, σε συνεννόηση με τους κοινωνικούς εταίρους.
   4.   Ο πρόεδρος του Ευρωπαϊκού Συμβουλίου ενημερώνει το Ευρωπαϊκό Συμβούλιο σχετικά με τις συζητήσεις και τα αποτελέσματα της τριμερούς κοινωνικής συνόδου κορυφής.
   Άρθρο 5
   Ενημέρωση
   Οι συμπροεδρεύοντες συντάσσουν περίληψη των συζητήσεων της τριμερούς κοινωνικής συνόδου κορυφής, για την ενημέρωση των αρμοδίων συνθέσεων του Ευρωπαϊκού Κοινοβουλίου, του Συμβουλίου και του κοινού.
   Άρθρο 6
   Κατάργηση
   Η απόφαση 2003/174/ΕΚ καταργείται από τις 21 Οκτωβρίου 2016.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 13 Οκτωβρίου 2016.
      
         
            Για το Συμβούλιο
         
         
            Ο Πρόεδρος
         
         J. RICHTER
      
   
   
      (1)  Απόφαση 2003/174/ΕΚ του Συμβουλίου, της 6ης Μαρτίου 2003, για την ίδρυση τριμερούς κοινωνικής επιτροπής για την ανάπτυξη και την απασχόληση (ΕΕ L 70 της 14.3.2003, σ. 31).
   
      (2)  Κανονισμός (ΕΕ) αριθ. 1175/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την τροποποίηση του κανονισμού (ΕΚ) αριθ. 1466/97 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (ΕΕ L 306 της 23.11.2011, σ. 12).